Proposta għal DEĊIŻJONI TAL-KUNSILL li tawtorizza lill-Istati Membri biex iffirmaw, jirratifikaw jew jaċċedu għall-Ftehim ta' Cape Town tal-2012 dwar l-implimentazzjoni tad-dispożizzjonijiet tal-Protokoll tal-1993 fir-rigward tal-Konvenzjoni Internazzjonali ta' Torremolinos għas-Sikurezza tal-Bastimenti tas-Sajd tal-1977, /* COM/2013/038 final - 2013/0020 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA 1.1. Introduzzjoni Il-Konvenzjoni Internazzjonali ta' Torremolinos għas-Sikurezza tal-Bastimenti tas-Sajd tal-1977 ġiet emendata permezz tal-Protokoll tal-1993 tagħha, li aġġorna d-dispożizzjonijiet u rreveda l-applikazzjoni obbligatorja tal-kapitoli ewlenin għal bastimenti b’tul ta’ 45 metru jew aktar, biex b’hekk iħalli f’idejn Deċiżjoni reġjonali biex issir applikazzjoni għal bastimenti b'tul ta’ 24 metru u aktar. La l-Konvenzjoni oriġinali u lanqas il-Protokoll tal-1993 ma daħlu fis-seħħ, billi r-rekwiżiti minimi f'termini ta' ratifika ma kienu ntlaħqu qatt. Intlaqgħet Konferenza Diplomatika f'Cape Town, l-Afrika t'Isfel mill-Organizzazzjoni Marittima Internazzjonali (IMO) bejn id-9 u l-11 ta’ Ottubru 2012 biex jiġi kkunsidrat u adottat Ftehim dwar l-implimentazzjoni tal-Protokoll ta’ Torremolinos fi sforz enormi min-naħa tal-IMO biex tiffaċilita d-dħul fis-seħħ tal-Protokoll tal-1993. Il-Konferenza Diplomatika wasslet għall-adozzjoni ta' Ftehim li jemenda l-Protokoll ta’ Torremolinos tal-1993, intitolat "Il-Ftehim ta’ Cape Town tal-2012 dwar l-Implimentazzjoni tad-Dispożizzjonijiet tal-Protokoll tal-1993 fir-rigward tal-Konvenzjoni Internazzjonali ta' Torremolinos għas-Sikurezza tal-Bastimenti tas-Sajd tal-1977," (minn hawn 'il quddiem imsejjaħ “il-Ftehim ”). 1.2. Kompetenza tal-UE u ramifikazzjonijiet Skont ir-regoli dwar il-kompetenza esterna kif stipulati fl-Artikolu 3 (2) tat-Trattat dwar il-Funzjonament tal-Unjoni Ewropea (TFUE), l-emendi għall-Protokoll ta' Torremolinos tal-1993 ġew taħt il-kompetenza esklussiva tal-Unjoni, hekk kif il-Protokoll ġie traspost fil-leġiżlazzjoni tal-UE bid-Direttiva tal-Kunsill 97/70/KE tal-11 ta' Diċembru 1997 li tistabilixxi reġim armonizzat ta' sigurtà għall-bastimenti tas-sajd ta' tul ta' 24 metru jew aktar[1]. L-Unjoni Ewropea ma tistax issir parti mill-abbozz tal-Ftehim, billi l-abbozz attwali, kif approvat mill-Kumitat dwar is-Sikurezza Marittima tal-Organizzazzjoni Marittima Internazzjonali (IMO), ma jinkludix klawżola REIO (Organizzazzjoni Reġjonali għall-Integrazzjoni Ekonomika). Madankollu billi l-Ftehim jolqot qasam ta' kompetenza esklussiva tal-UE, l-Istati Membri mhumiex f'pożizzjoni li jiddeċiedu b’mod awtonomu dwar l-iffirmar u r-ratifika tal-Ftehim. Jistgħu jagħmlu dan biss fl-interess tal-Unjoni, wara l-awtorizzazzjoni mill-Kunsill u l-kunsens tal-Parlament Ewropew fuq proposta mill-Kummissjoni. 1.3. Dettalji tal-ftehim Il-Ftehim jipprevedi d-dħul fis-seħħ tal-Protokoll ta’ Torremolinos 12-il xahar wara d-data li fiha mhux inqas minn 22 Stat, l-għadd aggregat li l-bastimenti tas-sajd tiegħu ta' tul ta' 24 metru u aktar li joperaw f'ibħra internazzjonali ma jkunx inqas minn 3,600, ikunu esprimew il-kunsens tagħhom li jintrabtu bih. Dan huwa tnaqqis konsiderevoli fuq il-limitu tal-bastiment tas-sajd fir-rigward tal-Protokoll tal-1993, li issa għandu prospett realistiku li jintlaħaq. Il-Ftehim se jkun miftuħ għall-iffirmar fil-kwartieri ġenerali tal-IMO mill-11 ta' Frar 2013 sal-10 ta' Frar 2014 u minn hemm ’il quddiem se jibqa’ miftuħ għall-adeżjoni. Huwa mistenni li, kif ġie appoġġjat mill-Istati Membri tal-UE matul in-negozjati li wasslu għall-ftehim, l-użu tal-bażjiiet tad-dejta tal-Organizzazzjoni tal-Ikel u l-Agrikoltura (FAO) se jipprovdu bażi oġġettiva għall-istima tal-flotot li jtajru l-bandiera tal-partijiet ratifikanti, u għalhekk jiffaċilitaw id-dħul bikri fis-seħħ tal-Ftehim. Il-kamp tal-applikazzjoni: id-dispożizzjonijiet tal-Ftehim japplikaw għal bastimenti ġodda, sakemm ma jkunx previst speċifikament mod ieħor. Il-Ftehim żied ċerta flessibilitajiet li jiffaċilitaw aċċettazzjoni wiesgħa. L-amministrazzjonijiet jistgħu, skont pjan, jimplimentaw progressivament id-dispożizzjonijiet tal-Kapitolu IX (komunikazzjonijiet bir-radju) fuq perjodu ta' mhux aktar minn 10 snin; u d-dispożizzjonijiet tal-Kapitoli VII (apparat u tas-salvataġġ u arranġamenti), VIII (proċeduri ta' emerġenza, kontrolli u drills) u X (apparat u arranġamenti tan-navigazzjoni abbord vapur) fuq perjodu ta' mhux aktar minn ħames snin. Eżenzjonijiet: il-Ftehim jippermetti li Amministrazzjoni teżenta kwalunkwe bastiment intitolat li jtajjar il-bandiera tiegħu minn kwalunkwe rekwiżit regolatorju, jekk tikkunsidra li tali applikazzjoni mhijiex raġonevoli u hija imprattikabbli fid-dawl tat-tip ta' bastiment, il-kundizzjonijiet tat-temp u n-nuqqas tal-perikli ta’ navigazzjoni in ġenerali, skont il-kundizzjonijiet li ġejjin: (a) il-bastiment jikkonforma mar-rekwiżiti tas-sikurezza li, fl-opinjoni ta' dik l-Amministrazzjoni, huma adegwati għas-servizz li għalih ikun maħsub u jkunu tali li jiżguraw is-sikurezza globali tal-bastiment u tal-persuni abbord; (b) il-bastiment qed jopera biss: (i) f’żona tas-sajd komuni stabbilita f’żoni tal-baħar kontigwi taħt il-ġurisdizzjoni ta’ Stati ġirien li stabbilixxew dik iż-żona, fir-rigward tal-Bastimenti intitolati li jtajru l-bandiera tagħhom, biss sal-punt u skont il-kundizzjonijiet li dawk l-Istati jaqblu, skont il-liġi internazzjonali, li jistabbilixxu f'dan ir-rigward; jew (ii) fiż-żona ekonomika esklussiva tal-Istat tal-bandiera li huwa intitolat li jtajjar, jew, jekk dak l-Istat ma jkunx stabbilixxa żona bħal din, f'żona lil hinn u biswit il-baħar territorjali ta' dak l-Istat determinat minn dak l-Istat skont il-liġi internazzjonali u li testendi għal mhux aktar minn 200 mil nawtiku mil-linji bażi li minnhom jitkejjel il-baħar territorjali tiegħu; jew (iii) fiż-żona ekonomika esklussiva, żona tal-baħar taħt il-ġurisdizzjoni ta’ Stat ieħor, jew fiż-żona tas-sajd komuni, skont ftehim bejn l-Istati kkonċernati skont il-liġi internazzjonali, biss sal-punt u skont il-kundizzjonijiet li dawk l-Istati jaqblu li jistabbilixxu f'dan ir-rigward; kif ukoll (c) l-Amministrazzjoni tinnotifika lis-Segretarju Ġenerali tal-IMO bit-termini u l-kundizzjonijiet li fuqhom ingħatat l-eżenzjoni skont dan il-paragrafu. Spezzjonijiet u Ċertifikati iċ-Ċertifikat Internazzjonali ta’ Sikurezza tal-Bastimenti tas-Sajd huwa emendat biex jistqarr li huwa maħruġ skont id-dispożizzjonijiet tal-Ftehim ta’ Cape Town tal-2012 dwar l-Implimentazzjoni tad-Dispożizzjonijiet tal-Protokoll ta’ Torremolinos tal-1993 fir-rigward tal-Konvenzjoni Internazzjonali ta' Torremolinos għas-Sikurezza tal-Bastimenti tas-Sajd tal-1977. Ir-reġim tal-ispezzjoni huwa emendat biex jirrifletti il-perjodu taż-żmien użat għall-bastimenti tal-merkanzija u tal-passiġġieri, jiġifieri, spezzjoni annwali, spezzjoni obbligatorja intermedjarja bejn it-tieni u t-tielet sena u spezzjoni ta’ tiġdid wara mhux aktar minn ħames snin. Il-perjodi ta’ grazzja wara l-iskadenza tal-ispezzjoni huma armonizzati wkoll. Barra minn hekk, fi ħdan il-Ftehim hemm dispożizzjoni biex Amministrazzjoni tkun tista’ teżenta bastiment mill-ispezzjoni annwali, jekk l-applikazzjoni tagħha titqies bħala mhux raġonevoli jew imprattikabbli. Globalment ir-reġim tal-ispezzjoni il-ġdid huwa aktar strett: l-ispezzjonijiet annwali u perjodiċi huma aktar komprensivi; il-kwistjonijiet li jridu jiġu vverifikati fi ħdan l-ispezzjonijiet diskrezzjonarji intermedjarji huma inklużi fl-ispezzjoni perjodika obbligatorja; l-ispezzjonijiet addizzjonali fuq tiswijiet ma għadhomx diskrezzjonarji. L-intervall massimu ġdid ta' ħames, mhux erba’ snin għal spezzjoni ta’ tiġdid jirrifletti l-fatt li differenza ta’ ħames snin kienet diġà għażla taħt ir-reġim attwali. Il-perjodu ta' grazzja ta' wara l-iskadenza ta' ċertifikat issa wkoll jirrifletti perjodi armonizzati għaċ-ċertifikati maħruġa għall-bastimenti oħra taħt SOLAS, bil-perjodu ta' grazzja ewlieni jiġi mnaqqas minn ħames sa tliet xhur. La l-Konvenzjoni ta’ Torremolinos oriġinali, il-Protokoll tal-1993 u lanqas il-Ftehim 2012 ma jeskludu l-formulazzjoni ta' riżervazzjonijiet jew dikjarazzjonijiet mill-partijiet. 1.4. Implikazzjonijiet fuq id-Direttiva 97/70/KE L-Artikolu 3(5) tal-Protokoll ta’ Torremolinos jibqa’ bla tibdil u jippermetti l-iżvilupp ta’ arranġamenti reġjonali u b’hekk tkun żgurata l-implimentazzjoni kontinwa ta’ reġim ta’ sikurezza uniformi u koerenti għall-bastimenti tas-sajd kollha li joperaw fl-ilmijiet tal-UE. Barra minn hekk, il-Ftehim jirrappreżenta sett minimu ta’ regoli ta’ sikurezza, u dan jippermetti lill-UE biex tkompli tapplika r-regoli oriġinali taħt il-Protokoll ta’ Torremolinos. Żewġ kwistjonijiet jistgħu jeħtieġu azzjoni biex jiġu protetti ċerti normi attwali tal-UE: l-ewwel nett, l-esklużjoni tal-eżenzjonijiet ġenerali usa' u l-eżenzjoni tal-ispezzjoni annwali introdotta bil-Ftehim; u t-tieni, l-aġġornament ta’ referenzjar fi ħdan id-Direttiva u l-Annessi tiegħu. l-Artikoli 8 u 9 tad-Direttiva 97/70/KE flimkien mal-Artikolu 5 tar-Regolament (KE) Nru 2099/2002[2] jipprevedu li ż-żewġ kwistjonijiet jistgħu jiġu solvuti billi tiġi emendata d-Direttiva f'konformità ma' proċedura ta' kumitat regolatorju bi skrutinju. Id-Direttiva 97/70/KE tapplika d-dispożizzjonijiet tal-Protokoll ta’ Torremolinos mhux biss għal bastimenti tas-sajd li jtajru l-bandiera ta’ Stat Membru tal-UE, iżda wkoll għal bastimenti tas-sajd li jtajru l-bandiera ta' Stati terzi li joperaw fl-ilmijiet interni jew fl-ibħra territorjali ta' Stat Membru jew li jħottu l-art il-qabda tagħhom f’port ta’ Stat Membru skont ir-regoli ġenerali tal-liġi internazzjonali. L-applikazzjoni tad-dispożizzjonijiet tal-Protokoll ta’ Torremolinos għal dawn il-gruppi kollha tal-bastimenti tas-sajd għandha tkompli. Għal dik ir-raġuni il-Kummissjoni tqis li l-Istati Membri tal-UE, meta jiffirmaw u jaqblu li jkunu marbuta bil-Ftehim, għandhom joħorġu dikjarazzjoni bl-effett li d-dispożizzjonijiet tal-Protokoll ta’ Torremolinos jibqgħu japplikaw għal dawn iż-żewġ gruppi tal-Bastimenti ta' pajjiżi terzi skont il-liġi tal-Unjoni kif inhi attwalment fis-seħħ. Billi r-rekwiżiti tad-Direttiva attwali sejrin essenzjalment jinżammu, l-implikazzjonijiet tal-ispejjeż għall-bastimenti tas-sajd tal-UE huma negliġibbli. Waqt li l-ispezzjonijiet se jsiru aktar komprensivi, huma se jitwettqu fuq perjodu itwal ta' żmien. 1.5. Konklużjoni L-adozzjoni u d-dħul fis-seħħ ta’ regoli tas-sikurezza globali għall-bastimenti tas-sajd huma kwistjonijiet tal-akbar importanza f’settur li qed ibati minħabba numru partikolarment kbir ta' inċidenti li jirriżultaw f'aktar minn 24 000 fatalità kull sena[3]. Minħabba l-flessibilitajiet li jintroduċi, il-Ftehim huwa mistenni li jkun strumentali biex finalment jintlaħaq l-objettiv li jidħol fis-seħħ il-Protokoll ta' Torremolinos tal-1993. Barra minn hekk, l-emendi għall-Protokoll li jaġġornaw id-dispożizzjonijiet tiegħu jistgħu jitwettqu biss meta dan jidħol fis-seħħ. Billi d-Direttiva 97/70/KE tagħmel referenza għal u timplimenta d-dispożizzjonijiet tal-Protokoll ta' Torremolinos tal-1993, dispożizzjonijiet li fil-biċċa l-kbira tagħhom ma nbidlux b’mod sostanzjali f'20 sena, id-dħul fis-seħħ tal-Ftehim mbagħad se jippermetti li jsir l-aġġornament ta’ emendi għal għadd ta’ rekwiżiti fil-Protokoll biex jiġu introdotti fi ħdan l-IMO, li mbagħad jistgħu jiġu implimentati permezz tad-Direttiva 97/70/KE. Il-Kummissjoni tikkunsidra li l-Ftehim għalhekk se jiffaċilita bil-kbir l-ilħuq tal-għanijiet tat-Trattati kif minquxa fid-Direttiva 97/70/KE. Kif spjegat fil-paragrafu 1.4.3 hawn fuq, huwa madankollu meħtieġ li jiġi żgurat li l-kamp ta’ applikazzjoni tad-Direttiva msemmija jibqa' mhux affettwat, billi l-Istati Membri jiġu meħtieġa joħorġu dikjarazzjonijiet xierqa meta jiffirmaw u jaqblu li jkunu marbuta bil-Ftehim. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT L-adeżjoni għal dan il-Ftehim mhux ser tirriżulta f'bidla mar-rekwiżiti tekniċi għal bastimenti tas-sajd skont id-Direttiva attwali. 3. ELEMENTI LEGALI TAL-PROPOSTA Artikolu 1 Dan l-Artikolu jawtorizza lill-Istati Membri li jkunu marbuta mal-Ftehim attwali fir-rigward tas-suġġett ta’ kompetenza esklussiva tal-Unjoni minħabba l-impossibbiltà li l-UE ssir parti minn dan il-Ftehim. Il-Ftehim jistabbilixxi għażliet differenti għall-Istati Membri tal-IMO biex jesprimu l-kunsens tagħhom li jintrabtu u l-Artikolu jirrifletti l-metodi differenti li bihom l-Istati Membri tal-UE jistgħu jkollhom ix-xewqa li jagħmlu dan. Artikolu 2 Dan l-Artikolu jeħtieġ li l-Istati Membri tal-UE jaqblu li jintrabtu bil-Ftehim fi żmien perjodu ta' sentejn mid-dħul fis-seħħ ta' din id-Deċiżjoni. L-aderenza kmieni għal dan il-Ftehim mill-Istati Membri kollha tal-UE se tippermetti li l-limitu li jikkonċerna kemm in-numru ta’ Stati Membri tal-IMO kif ukoll il-flotta aggregata meħtieġa (22 Stat Membru u 3 600 bastimenti tas-sajd) jinkisbu aktar malajr. Minħabba li l-Ftehim se jippromwovi titjib fis-sikurezza tal-bastimenti tas-sajd madwar id-dinja, it-tnaqqis tad-differenzi fil-livelli tas-sikurezza u l-iżvantaġġi kompetittivi potenzjali li jirriżultaw għall--bastimenti tal-UE, u l-faċilitazzjoni ta’ aktar aġġornamenti fir-rekwiżiti tekniċi fi ħdan il-Ftehim, id-dħul fis-seħħ bikri tiegħu huwa mixtieq ferm. Artikolu 3 Dan l-Artikolu jistabbilixxi data ċara għad-dħul fis-seħħ tad-Deċiżjoni tal-Kunsill. Artikolu 4 L-għan ta’ din id-Deċiżjoni hu li tawtorizza lill-Istati Membri li jintrabtu bil-Ftehim u għalhekk id-Deċiżjoni hija indirizzata lilhom. 4. IMPLIKAZZJONI BAĠITARJA L-ebda riskju. 2013/0020 (NLE) Proposta għal DEĊIŻJONI TAL-KUNSILL li tawtorizza lill-Istati Membri biex iffirmaw, jirratifikaw jew jaċċedu għall-Ftehim ta' Cape Town tal-2012 dwar l-implimentazzjoni tad-dispożizzjonijiet tal-Protokoll tal-1993 fir-rigward tal-Konvenzjoni Internazzjonali ta' Torremolinos għas-Sikurezza tal-Bastimenti tas-Sajd tal-1977, (Test b'rilevanza għaż-ŻEE) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) tiegħu, flimkien mal-Artikoli 218(5), (218(6)(a)(v) u l-ewwel subparagrafu tal-Artikolu 218(8) tiegħu, Wara li kkunsidra l-proposta li saret mill-Kummissjoni Ewropea, Wara li kkunsidra l-opinjoni tal-Parlament Ewropew[4], Billi: (1) L-azzjoni mill-Unjoni Ewropea fis-settur tat-trasport marittimu għandha timmira biex ittejjeb is-sikurezza marittima; (2) Il-Protokoll ta' Torremolinos li għandu x'jaqsam mal-Konvenzjoni Internazzjonali ta' Torremolinos dwar is-Sikurezza tal-Bastimenti tas-Sajd tal-1977, minn issa 'l quddiem imsejjaħ il-"Protokoll ta’ Torremolinos" kien addottat fit-2 ta' April 1993. (3) Id-Direttiva tal-Kunsill 97/70/KE[5] li tistabilixxi reġim armonizzat ta' sigurtà għall-bastimenti tas-sajd ta' tul ta' 24 metru jew aktar stabbilixxiet standards ta’ sikurezza bbażati fuq il-Protokoll ta’ Torremolinos, waqt li safejn kien meħtieġ ħadet kont sħiħ taċ-ċirkustanzi reġjonali u lokali; (4) Il-Protokoll ta’ Torremolinos ma daħalx fis-seħħ, minħabba li r-rekwiżiti minimi mil-lat tar-ratifika meħtieġa qatt ma nkisbu; (5) Sabiex jiġu stabbiliti bi qbil komuni l-ogħla standards prattikabbli għas-sikurezza tal-bastimenti tas-sajd li jistgħu jiġu implimentati mill-Istati kollha kkonċernati, u taħt l-awspiċi tal-Organizzazzjoni Marittima Internazzjonali (IMO), ġie ffinalizzat abbozz ta’ Ftehim, li għandu jinqara flimkien mal-Protokoll ta’ Torremolinos, f'konferenza diplomatika f'Cape Town, l-Afrika t'isfel li seħħet mid-9 sal-11 ta’ Ottubru 2012; (6) Dan il-Ftehim, li ġie adottat fil-11 ta' Ottubru 2012, huwa intitolat "il-Ftehim ta’ Cape Town tal-2012 dwar l-Implimentazzjoni tad-Dispożizzjonijiet tal-Protokoll ta’ Torremolinos tal-1993 fir-rigward tal-Konvenzjoni Internazzjonali ta' Torremolinos għas-Sikurezza tal-Bastimenti tas-Sajd tal-1977" (minn hawn 'il quddiem imsejjaħ "il-Ftehim"). Il-Ftehim se jkun miftuħ għall-iffirmar fil-kwartieri ġenerali tal-IMO mill-11 ta' Frar 2013 sal-10 ta' Frar 2014 u minn hemm ’l quddiem se jibqa’ miftuħ għall-adeżjoni. (7) Id-dispożizzjonijiet tal-Ftehim jaqgħu taħt il-kompetenza esklussiva tal-Unjoni fir-rigward tar-reġim tas-sikurezza tal-Bastimenti tas-sajd b’tul ta’ 24 metru jew aktar; (8) L-Unjoni Ewropea ma tistax issir parti mill-Ftehim, peress li ma tinkludix il-klawżola REIO (Organizzazzjoni Reġjonali għall-Integrazzjoni Ekonomika); (9) Huwa fl-interess tas-sikurezza marittima u l-kompetizzjoni ġusta li l-Istati Membri tal-Unjoni Ewropea jirratifikaw jew jaċċedu għall-Ftehim biex jiżguraw id-dħul fis-seħħ tad-dispożizzjonijiet tal-Protokoll ta’ Torremolinos. Barra minn hekk, id-dħul fis-seħħ tal-Ftehim se jippermetti l-aġġornament sussegwenti ta' għadd ta’ dispożizzjonijiet fil-Protokoll permezz ta' sottomissjonijiet lill-IMO, li minn meta seħħet l-adozzjoni tad-Direttiva 97/70/KE, m’għadhomx jintużaw; (10) Skont l-Artikolu 2(1) tat-TFUE, il-Kunsill għandu għalhekk jawtorizza lill-Istati Membri biex jiffirmaw u jirratifikaw il-Ftehim jew biex jaderixxu miegħu fl-interess tal-Unjoni. Madankollu, sabiex jitħarsu l-livelli attwali ta' sikurezza pprovduti permezz tad-Direttiva tal-Kunsill 97/70/KE, l-Istati Membri għandhom, meta jiffirmaw il-Ftehim u jiddepożitaw l-istrumenti tagħhom ta' ratifika jew adeżjoni, joħroġu dikjarazzjoni bl-effett li l-eżenzjonijiet previsti mill-Ftehim fi ħdan ir-Regolamenti 1(6) u 3(3) tiegħu fir-rigward ta' spezzjonijiet annwali u żona komuni tas-sajd jew żona ekonomika esklussiva rispettivament għandhom ikunu esklużi mill-applikazzjoni, u l-bastimenti tas-sajd ta’ dak il-pajjiż terz b’tul ta' 24 metru u aktar li joperaw fl-ilmijiet territorjali jew interni tagħhom jew iħottu l-art il-qabda tal-ħut fil-portijiet tagħhom se jkunu suġġetti għall-istandards tas-sikurezza stabbiliti fid-Direttiva msemmija. ADOTTA DIN ID-DEĊIŻJONI: Artikolu 1 L-Istati Membri huma hawnhekk awtorizzati li jiffirmaw, jiffirmaw u jirratifikaw, jew jaderixxu għal, kif xieraq, il-Ftehim ta' Cape Town tal-2012 dwar l-Implimentazzjoni tad-dispożizzjonijiet tal-Protokoll ta’ Torremolinos tal-1993 fir-rigward tal-Konvenzjoni Internazzjonali ta’ Torremolinos għas-Sikurezza tal-Bastimenti tas-Sajd tal-1977. Artikolu 2 L-Istati Membri għandhom jieħdu l-passi neċessarji biex jiddepożitaw l-istrumenti tagħhom tar-ratifikazzjoni tal-Ftehim jew l-adeżjoni miegħu għand is-Segretarju Ġenerali tal-Organizzazzjoni Marittima Internazzjonali mingħajr dewmien, u fi kwalunkwe każ mhux iktar tard minn sentejn mid-data tad-dħul fis-seħħ ta’ din id-Deċiżjoni. Meta l-Istati Membri jiffirmaw, jirratifikaw jew jaċċedu mal-Ftehim, dawn għandhom ukoll jiddepożitaw dikjarazzjoni stabbilita fl-Anness ma’ din id-Deċiżjoni. Artikolu 3 Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Artikolu 4 Din id-Deċiżjoni hija indirizzata lill-Istati Membri. Magħmul fi Brussell, Għall-Kunsill Il-President ANNESS DIKJARAZZJONI LI GĦANDHA TIĠI DEPOŻITATA MILL-ISTATI MEMBRI FIL-MUMENT TAL-FIRMA, IR-RATIFIKA JEW L-ADEŻJONI MAL-FTEHIM TA’ CAPE TOWN TAL-2012 DWAR L-IMPLIMENTAZZJONI TAD-DISPOŻIZZJONIJIET TAL-PROTOKOLL TA’ TORREMOLINOS TAL-1993 DWAR IL-KONVENZJONI INTERNAZZJONALI TA' TORREMOLINOS GĦAS-SIKUREZZA TAL-BASTIMENTI TAS-SAJD TAL-1997 Bħala parti minn arranġament reġjonali, awtorizzat permezz tal-Artikolu 3(5) tal-Protokoll ta’ Torremolinos tal-1993, [daħħal isem l-Istat Membru parti kontraenti] huwa marbut bil-leġiżlazzjoni rilevanti tal-Unjoni Ewropea (UE) (Direttiva tal-Kunsill 97/70/KE tal-11 ta' Diċembru 1997) li jistabilixxi reġim armonizzat ta' sigurtà għall-bastimenti tas-sajd ta' tul ta' 24 metru jew aktar u li konsegwentement japplika d-dispożizzjonijiet tal-Protokoll ta’ Torremolinos lil dawk il-bastimenti tas-sajd b'tul ta’ 24 metru jew aktar li bil-bandiera minn pajjiż terz li joperaw f'ilmijiet territorjali jew interni tiegħu jew li jħottu l-art il-qabda f’wieħed mill-portijiet tiegħu, fit-termini stipulati mil-leġiżlazzjoni tal-UE imsemmija qabel. Skont dan l-arranġament reġjonali, l-eżenzjonijiet ipprovduti mill-Ftehim ta' Cape Town fi ħdan ir-Regolament 1(6) tiegħu fir-rigward ta’ spezzjonijiet annwali u fi ħdan ir-Regolament 3(3) rigward żona tas-sajd komuni jew żona ekonomika esklussiva għandhom ikunu esklużi mill-applikazzjoni. [1] ĠU L 34, 9.2.1998, p. 1. [2] ĠU L 324, 29.11.2002, p.1 [3] ILO (2001) Rapport dwar is-sikurezza u s-saħħa fl-industrija tas-sajd [4] ĠU C , , p. . [5] ĠU L 34, 9.2.1998, p.1